
Text rozhodnutia
Súd: Krajský súd Bratislava Spisová značka: 5S/249/2013 Identifikačné číslo súdneho spisu: 1013201884 Dátum vydania rozhodnutia: 18. 02. 2014 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2014:1013201884.1 Uznesenie Krajský súd v Bratislave v právnej veci žalobcu: SD - spoločnosť, s.r.o.,so sídlom Bárdošova 20, 831 01 Bratislava, IČO: 31 390 927, právne zastúpený ŘEHÁK & TISOŇ spol. s r.o., Komenského 437/62, 909 01 Skalica, IČO: 47 235 349, proti žalovanému: Finančné riaditeľstvo Slovenskej republiky, Lazovná 63, Banská Bystrica, IČO: 42 499 500, o preskúmanie rozhodnutia žalovaného č. 1100301/1/339822/2013/5098 zo dňa 16. júla 2013, takto r o z h o d o l : Súd konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Žalobou doručenou tunajšiemu súdu dňa 22.10.2013 sa žalobca domáhal preskúmania rozhodnutia žalovaného č. 1100301/1/339822/2013/5098 zo dňa 16.07.2013, ktorým žalovaný ako druhostupňový správny orgán potvrdil dodatočný platobný výmer vydaný Daňovým úradom pre vybrané daňové subjekty č. 9900430/5/15088989/2013/Zat zo dňa 24.04.2013, ktorým za zdaňovacie obdobie november 2009 nepriznal žalobcovi nadmerný odpočet na dani z pridanej hodnoty v sume 616.791,06 eur a určil mu vlastnú daňovú povinnosť v sume 58.217,70 eur. Zároveň, ako súd zistil, žalobou doručenou na Krajský súd v Bratislave dňa 18.10.2013 a vedenou pod sp.zn 2S 247/2013 sa žalobca domáhal totožného predmetu konania. V danej veci doposiaľ nebolo právoplatne rozhodnuté. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci ( podmienky konania). Podľa § 83 O.s.p. začatie konania bráni tomu, aby o tej istej veci prebiehalo na súde iné konanie. Podľa ust. § 104 ods. 1 prvá veta ak ide o taký nedostatok podmienky konania, ktorý nemožno odstrániť, súd konanie zastaví. Prekážka litispendencie vzniká, ak je začaté konanie rovnakých účastníkov, rovnaký predmet konania a rovnaké skutkové okolnosti, od ktorých sa odvodzuje právo. V rámci skúmania podmienok konania v danej tejto veci potom súd dospel k záveru, že konanie sp.zn. 2S 247/2013 vedené na Krajskom súde v Bratislave je konanie s rovnakými účastníkmi, s totožným predmetom konania a sú tu rovnaké skutkové okolnosti, a ktoré konanie zároveň predbieha konaniu vo veci sp. zn. 5S 249/2013. Konštatoval teda, že ide o prekážku litispendencie podľa § 83 O.s.p. a preto konanie vo veci sp.zn. 5S/249/2013 podľa § 104 O.s.p. zastavil. O náhrade trov konania súd rozhodol podľa § 146 ods. 1 písm. c/ O.s.p. v spojení s § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

